OPINJONI Nru 7/2020

(skont l-Artikolu 287(4), TFUE)

li takkumpanja r-Rapport tal-Kummissjoni dwar l-implimentazzjoni tal-Fond Ewropew għall-Iżvilupp Sostenibbli (COM(2020) 224 final)

(2020/C 353/01)

WERREJ

Paragrafu Paġna Introduzzjoni 1-4 3 Ambitu u twaqqit tal-Opinjoni tal-Qorti 1 3 Ir-rapport ta’ implimentazzjoni 2 3 L-Opinjoni tagħna 3-4 3 Ir-rapport ta’ implimentazzjoni ma jissodisfax ċerti rekwiżiti bażiċi 5-14 4 Kriterji 5-6 4 Ir-rapport ta’ implimentazzjoni huwa r-riżultat ta’ valutazzjoni limitata aktar milli ta’ evalwazzjoni sħiħa 7-10 4 Il-proċessi tan-negozju tal-EFSD ma ġewx rieżaminati 11-12 4 Ir-rapport ta’ implimentazzjoni ġie ppubblikat tard 13-14 5 Il-funzjonament inizjali tal-EFSD, il-ġestjoni u l-effettività tiegħu ma ġewx ivvalutati bis-sħiħ 15-49 5 Ftit hemm informazzjoni disponibbli dwar l-addizzjonalità u dwar aspetti tal-effettività 15-35 5 Kriterji 15-16 5 Il-kapaċità tal-EFSD biex jimmobilizza investimenti addizzjonali tista’ tkun stmata b’mod eċċessiv 17-20 6 Ir-rapport ta’ implimentazzjoni ma għandux informazzjoni dwar il-prestazzjoni tal-EFSD fl-attirar ta’ fondi mis-settur privat 21-22 7 Il-konklużjonijiet tar-rapport ta’ implimentazzjoni dwar l-addizzjonalità mhux finanzjarja u l-prestazzjoni tal-EFSD fit-twassil ta’ prodotti innovattivi huma essenzjalment ibbażati fuq previżjonijiet 23-26 7 Peress li l-EFSD għadu fi stadju ta’ implimentazzjoni bikri, mhuwiex possibbli tiġi vvalutata l-kontribut tiegħu għall-ilħuq tal-SDGs jew biex jiġu indirizzati l-kawżi ewlenin tal-migrazzjoni 27-32 8 Ir-rapport ta’ implimentazzjoni ma jispjegax id-diskrepanzi li hemm bejn id-dati ta' skadenza tar-Regolament dwar l-EFSD u r-ritmu reali tal-implimentazzjoni 33-35 8 Xi problemi relatati mal-funzjonament u l-ġestjoni tal-EFSD mhumiex riflessi suffiċjentement fir-rapport ta’ implimentazzjoni 36-49 9 Kriterji 36-37 9 L-orjentazzjoni strateġika informali jdgħajjef it-trasparenza 38-41 9 Il-portafoll attwali tal-programmi ma jirriflettix l-intenzjoni li tiġi żgurata koperatura tematika diversifikata 42-44 10 L-għodod tal-valutazzjoni tar-riskju għall-ipprezzar tal-garanziji jeħtieġ li jiġu żviluppati aktar 45-49 10 Kunsiderazzjonijiet addizzjonali dwar il-qafas ta' evalwazzjoni u monitoraġġ tal-EFSD 50-62 11 Kriterji 50-53 11 Il-proposta għall-istabbiliment tal-EFSD ma kinitx akkumpanjata minn valutazzjoni tal-impatt 54-55 12 L-użu u l-funzjonament tal-Fond ta’ Garanzija tal-EFSD għadhom ma ġewx evalwati 56-58 12 Dgħufijiet fil-qafas tar-riżultati 59-62 13 Konklużjonijiet 63-68 13

IL-QORTI TAL-AWDITURI TAL-UNJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 287(4)(2) tiegħu,

Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni (1),

Wara li kkunsidrat ir-Regolament (UE) 2017/1601 tal-Parlament Ewropew u tal-Kunsill tas-26 ta’ Settembru 2017 li jistabbilixxi l-Fond Ewropew għall-Iżvilupp Sostenibbli (EFSD), il-Garanzija tal-EFSD u l-Fond ta’ Garanzija tal-EFSD (2) (“ir-Regolament dwar l-EFSD”), u b’mod partikolari l-Artikolu 17(1) u 17(2) tiegħu,

Wara li kkunsidrat ir-Rapport tal-Kummissjoni lill-Parlament Ewropew u lill-Kunsill dwar l-implimentazzjoni tal-Fond Ewropew għall-Iżvilupp Sostenibbli (3) skont l-Artikolu 17(1) tar-Regolament dwar l-EFSD,

Billi, skont l-Artikolu 17(1) u (2) tar-Regolament dwar l-EFSD, ir-rapport tal-Kummissjoni lill-Parlament Ewropew u lill-Kunsill dwar l-evalwazzjoni tagħha tal-funzjonament inizjali tal-EFSD, il-ġestjoni tiegħu u l-kontribut effettiv tiegħu għall-iskop u l-objettivi tar-Regolament dwar l-EFSD kif ukoll ir-rapport ta’ evalwazzjoni tal-Kummissjoni dwar il-Fond ta’ Garanzija tal-EFSD, għandhom ikunu akkumpanjati minn opinjoni tal-Qorti tal-Awdituri;

ADOTTAT L-OPINJONI LI ĠEJJA:

INTRODUZZJONI

Ambitu u twaqqit tal-Opinjoni tal-Qorti

1. Fit-28 ta’ Mejju 2020, il-Kummissjoni ppreżentat proposta leġiżlattiva ( 4 ) biex temenda r-Regolament eżistenti dwar l-EFSD, bil-ħsieb li testendi d-durata u l-ambitu ġeografiku tiegħu u żżid l-ammont tal-garanzija tal-UE prevista minnu. Fit-2 ta’ Ġunju 2020, il-Kummissjoni ppubblikat rapport dwar l-implimentazzjoni tal-EFSD skont l-Artikolu 17(1) tar-Regolament dwar l-EFSD (“ir-rapport ta’ implimentazzjoni”) ( 5 ) . Dan ir-rapport kien akkumpanjat minn rapport ta’ implimentazzjoni indipendenti (“ir-rapport ta’ valutazzjoni esterna”) dwar l-EFSD u l-Fond ta’ Garanzija tal-EFSD, datat l-14 ta’ Jannar 2020 u ġie ppubblikat mill-Kummissjoni fuq is-sit web tagħha fl-4 ta’ Ġunju 2020 ( 6 ) . Fil-laqgħa straordinarja tiegħu li saret fis-17, it-18, id-19, l-20, u l-21 ta’ Lulju 2020, il-Kunsill Ewropew iddeċieda li ma kienx se jkun hemm bidla għall-qafas finanzjarju pluriennali (QFP) 2014-2020 ( 7 ) . B’rispons għal dawn l-iżviluppi, aħna ddeċidejna li niffukaw l-Opinjoni tagħna fuq ir-rapport ta’ implimentazzjoni, mingħajr referenza ulterjuri għall-proposta leġiżlattiva tal-Kummissjoni.

Ir-rapport ta’ implimentazzjoni

2. Skont l-Artikolu 17(1) tar-Regolament dwar l-EFSD, il-Kummissjoni għandha tevalwa “l-funzjonament [inizjali] tal-EFSD, il-ġestjoni tiegħu u l-kontribut effettiv tiegħu għall-iskop u l-objettivi ta’ dan ir-Regolament.” B’referenza għal din id-dispożizzjoni regolatorja, ir-rapport ta’ implimentazzjoni tal-Kummissjoni jiddeskrivi lilu nnifsu bħala “valutazzjoni inizjali tal-kriterji ta’ evalwazzjoni rilevanti ewlenin, l-effiċjenza, l-effettività, il-koerenza u l-valur miżjud.”

L-Opinjoni tagħna

3. Din l-Opinjoni hija strutturata madwar il-kunsiderazzjonijiet li ġejjin: — jekk ir-rapport ta’ implimentazzjoni jissodisfax ir-rekwiżiti tal-Artikolu 17(1) tar-Regolament dwar l-EFSD, — jekk ir-rapport ta’ implimentazzjoni jissodisfax l-iskop tiegħu li jivvaluta l-funzjonament inizjali tal-EFSD, il-ġestjoni tiegħi u l-effettività tiegħu, — jekk l-EFSD għandux qafas komprensiv ta’ monitoraġġ u evalwazzjoni.

4. L-Opinjoni tagħna ma tfasslitx abbażi tal-istess proċeduri li kieku nużaw meta niktbu rapport speċjali.

IR-RAPPORT TA’ IMPLIMENTAZZJONI MA JISSODISFAX ĊERTI REKWIŻITI BAŻIĊI

Kriterji

5. Skont l-Artikolu 17(1) tar-Regolament dwar l-EFSD, sal-31 ta’ Diċembru 2019, il-Kummissjoni għandha tevalwa l-funzjonament inizjali tal-EFSD, il-ġestjoni tiegħu u l-kontribut effettiv tiegħu għall-iskop u l-objettivi ta’ dan ir-Regolament, u għandha tippreżenta lill-Parlament Ewropew u lill-Kunsill ir-rapport ta’ evalwazzjoni tagħha, li jkun fih evalwazzjoni indipendenti esterna tal-applikazzjoni tar-Regolament.

6. Il-linji gwida għal regolamentazzjoni aħjar jipprovdu li jenħtieġ li l-evalwazzjonijiet isegwu metodoloġija robusta u ddefinita b’mod ċar li hija intenzjonata li tipproduċi sejbiet oġġettivi. Bħala minimu, l-evalwazzjonijiet iridu jivvalutaw l-effettività, l-effiċjenza, ir-rilevanza, il-koerenza u l-valur miżjud tal-UE, jew ikun fihom spjegazzjoni għalfejn dan ma sarx ( 8 )

Ir-rapport ta’ implimentazzjoni huwa r-riżultat ta’ valutazzjoni limitata aktar milli ta’ evalwazzjoni sħiħa

7. Filwaqt li r-rapport ta’ implimentazzjoni jirreferi għall-Artikolu 17(1) tar-Regolament dwar l-EFSD, il-Kummissjoni ma tiddeskrivihx bħala rapport ta’ evalwazzjoni. Ir-rapport ta’ implimentazzjoni jipprovdi l-valutazzjoni tal-Kummissjoni dwar il-funzjonament inizjali tal-EFSD, il-ġestjoni tiegħu u l-kontribut effettiv tiegħu għall-iskop u l-objettivi tar-Regolament dwar l-EFSD. Huwa bbażat fuq valutazzjoni indipendenti mwettqa minn konsulenti esterni.

8. Id-differenza bejn evalwazzjoni u valutazzjoni hija deskritta kif ġej fil-linji gwida tal-Kummissjoni għal Regolamentazzjoni Aħjar: “Evalwazzjoni tmur lil hinn minn valutazzjoni ta’ x’ġara; hija tqis għalfejn ikun seħħ (ir-rwol tal-intervent tal-UE) u, fejn possibbli, kemm kien hemm tibdil b’konsegwenza tiegħu. Jenħtieġ li hija tħares lejn il-perspettiva usa’ u tagħti ġudizzju indipendenti u oġġettiv tas-sitwazzjoni bbażat fuq l-evidenza disponibbli” ( 9 )

9. Ir-rapport ta’ valutazzjoni esterna jispjega li, għalkemm il-metodoloġija u l-istruttura użati fil-valutazzjoni segwew l-approċċ użat għall-evalwazzjonijiet, jenħtieġ li tiġi meqjusa bħala valutazzjoni u mhux bħala evalwazzjoni tal-EFSD. Dan għaliex xi attività tal-EFSD bilkemm kienet għadha bdiet, u għaliex kultant valutazzjoni għandha bżonn tkun iktar diskrezzjonali u indikattiva milli normalment ikun il-każ għal evalwazzjoni ( 10 )

10. Minbarra din il-problema, il-konsulenti tar-rapport ta’ valutazzjoni esterna osservaw li xogħolhom kien suġġett għal bosta limitazzjonijiet: — l-inkarigu twettaq b’tim żgħir u b’baġit limitat, — ma sarux żjarat lid-Delegazzjonijiet tal-UE jew lil proġetti li jirċievu appoġġ taħt l-EFSD, iżda saru intervisti u konsultazzjonijiet bit-telefon mal-persunal mid-Delegazzjonijiet tal-UE, — mill-proġetti approvati għal għotjiet ta’ taħlit ftit kienu dawk li kienu għamlu progress sinifikanti fl-implimentazzjoni u, fl-aħħar tal-inkarigu, 25 mit-28 programm ta’ garanzija approvati baqgħu ma ġewx iffirmati u f’fażi inizjali. Minħabba dawn il-limitazzjonijiet, kien hemm dipendenza qawwija fuq l-intervisti u, kultant, l-evidenza konkreta kienet skarsa (11).

Il-proċessi tan-negozju tal-EFSD ma ġewx rieżaminati

11. Ir-rapport ta’ valutazzjoni esterna josserva li l-pjan ta’ azzjoni operazzjonali tal-EFSD jirrikjedi rieżaminar aktar dettaljat milli kien possibbli fir-rapport ta’ valutazzjoni. Konsegwentement, huwa jirrakkomanda li jitwettaq rieżaminar li jkopri l-proċessi tan-negozju, ir-rwoli u r-responsabbiltajiet tal-Kwartieri Ġenerali u tad-Delegazzjonijiet tal-UE, il-kapaċità tagħhom, il-ħiliet tal-persunal u t-taħriġ, kif ukoll il-ġestjoni tal-għarfien tagħhom ( 12 ) . Ir-rapport ta’ implimentazzjoni tal-Kummissjoni jilqa’ r-rakkomandazzjoni tal-valutazzjoni esterna li jrid jitwettaq rieżaminar tal-proċessi tan-negozju tal-EFSD, u jagħti x’jifhem li dan se jkun kopert mir-rieżaminar li għadu għaddej tal-arkitettura finanzjarja l-ġdida li se tiġi stabbilita għall-EFSD+, is-suċċessur propost għall-EFSD ( 13 )

12. Aħna nqisu li rieżaminar tal-proċessi tan-negozju tal-EFSD huwa element ewlieni fil-valutazzjoni tal-funzjonament inizjali u l-ġestjoni tal-EFSD, li huwa nieqes mir-Rapport ta’ Implimentazzjoni.

Ir-rapport ta’ implimentazzjoni ġie ppubblikat tard

14. Ir-rapport ta’ implimentazzjoni tal-Kummissjoni, li huwa bbażat fuq ir-riżultati tal-valutazzjoni esterna, ġie ppubblikat fit-2 ta’ Ġunju 2020, tmien xhur wara t-tmiem tal-perjodu kopert mill-valutazzjoni esterna u ħames xhur wara d-data ta’ skadenza stabbilita fl-Artikolu 17(1) tar-Regolament dwar l-EFSD għall-evalwazzjoni tal-Kummissjoni.

IL-FUNZJONAMENT INIZJALI TAL-EFSD, IL-ĠESTJONI U L-EFFETTIVITÀ TIEGĦU MA ĠEWX IVVALUTATI BIS-SĦIĦ

Ftit hemm informazzjoni disponibbli dwar l-addizzjonalità u dwar aspetti tal-effettività

Kriterji

15. Ir-Regolament dwar l-EFSD stess fih id-dikjarazzjonijiet li ġejjin dwar l-għanijiet tal-EFSD: “L-għan tal-EFSD […] għandu jkun li jappoġġja l-investimenti u aċċess akbar għall-finanzjament, primarjament fl-Afrika u l-pajjiżi tal-Viċinat Ewropew, sabiex iħeġġeġ l-iżvilupp ekonomiku u soċjali sostenibbli u inklużiv u jippromovi r-reżiljenza soċjoekonomika tal-pajjiżi sħab […] b’enfasi partikolari fuq it-tkabbir sostenibbli u inklużiv, fuq il-ħolqien ta’ impjiegi deċenti, fuq l-ugwaljanza bejn is-sessi u l-emanċipazzjoni tan-nisa u ż-żgħażagħ, u fuq is-setturi soċjoekonomiċi u l-intrapriżi mikro, żgħar u ta’ daqs medju, filwaqt li jimmassimizza l-addizjonalità, irendi prodotti innovattivi u jattira l-fondi mis-settur privat” (17). “‘Addizzjonalità’ tfisser il-prinċipju li jiġi żgurat li l-appoġġ għall-Garanzija tal-EFSD jikkontribwixxi għal żvilupp sostenibbli permezz ta’ operazzjonijiet li ma setgħux jitwettqu mingħajr il-Garanzija tal-EFSD, jew li jiksbu riżultati pożittivi li jmorru lil hinn minn dak li seta’ jinkiseb mingħajr l-appoġġ. Addizzjonalità tfisser ukoll li jiġi attirat il-finanzjament mis-settur privat u jiġu indirizzati l-fallimenti tas-suq jew sitwazzjonijiet subottimali ta’ investiment kif ukoll it-titjib tal-kwalità, is-sostenibilità, l-impatt jew l-iskala ta’ investiment. Il-prinċipju jiżgura wkoll li l-operazzjonijiet tal-Garanzija tal-EFSD ma jissostitwux l-appoġġ ta’ Stat Membru, il-finanzjament privat jew intervent finanzjarju ieħor mill-Unjoni jew internazzjonali, u jevitaw li jeskludu investimenti pubbliċi jew privati oħrajn. (…)” (18). “L-EFSD għandu jkun iggwidat mill-objettivi tal-azzjoni esterna tal-Unjoni kif stabbiliti fl-Artikolu 21 tat-TUE u tal-politika tal-Unjoni fil-qasam tal-kooperazzjoni għall-iżvilupp kif stabbiliti fl-Artikolu 208 tat-TFUE u mill-prinċipji maqbulin internazzjonalment dwar l-effettività tal-iżvilupp. L-EFSD għandu jikkontribwixxi sabiex jintlaħqu l-Għanijiet ta’ Żvilupp Sostenibbli tal-Aġenda 2030, b’mod partikolari l-qerda tal-faqar, u, meta jkun xieraq, jikkontribwixxi għall-implimentazzjoni tal-Politika Ewropea għall-Viċinat, sabiex b’hekk jindirizza l-kawżi soċjoekonomiċi speċifiċi tal-migrazzjoni u jrawwem riintegrazzjoni sostenibbli tal-migranti li jirritornaw fil-pajjiżi tal-oriġini tagħhom, filwaqt li jsaħħaħ il-komunitajiet ta’ tranżitu u dawk ospitanti” (19). “L-EFSD għandu jikkontribwixxi għall-implimentazzjoni tal-Ftehim ta’ Pariġi billi jidderieġi wkoll l-investimenti għas-setturi li jippromwovu l-mitigazzjoni tat-tibdil fil-klima u l-adattament għalih” (20).

16. Barra minn hekk, il-premessi tar-Regolament dwar l-EFSD jiddikjaraw dan li ġej: “Sabiex jiġu sodisfatti l-impenji politiċi tal-Unjoni dwar l-azzjoni fir-rigward tal-klima, l-enerġija rinnovabbli u l-effiċjenza tar-riżorsi, jenħtieġ li sehem minimu ta’ 28 % mill-finanzjament allokat taħt il-Garanzija tal-EFSD jiġi allokat għall-investimenti rilevanti għal dawk is-setturi” (21).

Il-kapaċità tal-EFSD biex jimmobilizza investimenti addizzjonali tista’ tkun stmata b’mod eċċessiv

17. Fl-Opinjoni Nru 2/2016 tagħna, aħna osservajna li d-determinazzjoni tal-ammonti mmobilizzati minn investimenti pubbliċi mhix faċli ( 22 ) . Il-Kumitat għall-Għajnuna fl-Iżvilupp tal-OECD ppropona metodu ( 23 ) ( 24 ) għall-iżolament tal-kontribuzzjoni tal-investimenti pubbliċi fil-mobilizzazzjoni ta’ fondi addizzjonali. L-elementi ewlenin jingħataw fil-qosor hawn taħt: — Jekk il-finanzjament pubbliku jintuża biex jiggarantixxi selfa li tiffinanzja proġett, huwa l-ammont tas-selfa garantita li jitqies li ġie mmobilizzat mill-użu tal-finanzjament pubbliku. Kwalunkwe finanzjament addizzjonali, minbarra s-selfa, ma jitqiesx li ġie ingranat mill-garanzija. — Jekk il-finanzjament pubbliku jintuża bħala parti minn selfa estiża minn bosta partijiet – selfa sindakata – il-kontribuzzjonijiet ta’ kull mutwanti jittieħdu inkunsiderazzjoni fuq bażi pro rata. Fi kliem ieħor, tiġi rikonoxxuta l-kontribuzzjoni tal-partijiet l-oħra, minflok ma jitqies li l-ammont kollu kemm hu li ġie immobilizzat huwa dovut għall-finanzjament pubbliku. — Fl-investimenti fl-ekwità, l-ammont meqjus li ġie mmobilizzat mill-finanzjament pubbliku jeskludi kwalunkwe investiment preċedenti. Meta f’investiment ikunu pparteċipaw bosta korpi pubbliċi, l-ammonti mmobilizzati mis-settur privat huma attribwibbli għal kull wieħed minnhom fuq bażi pro rata.

18. Ir-Regolament Finanzjarju jiddefinixxi l-effett ta’ ingranaġġ bħala “l-ammont ta’ finanzjament rimborżabbli pprovdut lir-riċevituri finali eliġibbli maqsum bl-ammont tal-kontribuzzjoni tal-Unjoni” ( 25 ) . Fir-Rapport Speċjali Nru 19/2016 tagħna, aħna osservajna li l-indikatur ta’ investiment addizzjonali mmobilizzat mill-istrumenti finanzjarji jista’ jiġi ddikjarat b’mod eċċessiv, billi mhux is-sorsi kollha ta’ finanzjament attirati minn proġett huma r-riżultat tal-kontribuzzjoni mill-UE ( 26 ) . Fir-Rapport Speċjali Nru 16/2014 tagħna, aħna osservajna li “għal 15 mit-30 proġett [ta’ għotja ta’ taħlit] eżaminati mill-Qorti, ma kien hemm l-ebda analiżi konvinċenti li turi li kienet meħtieġa għotja sabiex is-selfa tiġi kkuntrattata […]. Skont il-każ ikkonċernat, kien hemm indikazzjonijiet li l-investimenti kienu jsiru wkoll mingħajr l-għotja” ( 27 )

20. Aħna nqisu li ċ-ċifra ta’ ingranaġġ li tidher fir-rapport ta’ implimentazzjoni bħala indikatur tal-kapaċità tal-EFSD li jimmobilizza investimenti addizzjonali mhix affidabbli biżżejjed, u tista’ tkun stmata b’mod eċċessiv. B’mod partikolari, hija milquta mill-problemi li ġejjin: — L-istima tal-effett ta’ ingranaġġ tal-EFSD tirriżulta minn kalkolu ottimist iżżejjed li jassumi li mingħajr l-EFSD l-ammont ta’ investiment huwa żero (32). — Id-data kollha fil-kalkolu tal-valutazzjoni esterna taċ-ċifra medja ta’ ingranaġġ finanzarju kienet ipprovduta mid-DĠ DEVCO (33); mhuwiex ċar sa fejn kienet ġiet ivverifikata b’mod indipendenti mill-kuntrattur tal-valutazzjoni esterna. — Filwaqt li r-rapport ta’ valutazzjoni esterna jqis li huwa “probabbli” li l-appoġġ mogħti mill-EFSD ikkatalizza l-ammont ta’ ingranaġġ mitlub, fis-sens li l-operazzjonijiet appoġġati mill-EFSD ma kinux iseħħu mingħajr l-appoġġ mill-EFSD, huwa jirrikonoxxi li l-kontrofattwali ma jistax jiġi ppruvat (34).

Ir-rapport ta’ implimentazzjoni ma għandux informazzjoni dwar il-prestazzjoni tal-EFSD fl-attirar ta’ fondi mis-settur privat

21. Il-katalizzazzjoni tal-investiment ta’ finanzjament ulterjuri mis-settur privat – l-attirar – huwa wieħed mill-objettivi ewlenin tal-EFSD. Madankollu, filwaqt li r-rapport ta’ implimentazzjoni jikkonkludi li l-EFSD qiegħed jattira ammonti sostanzjali ta’ finanzjament addizzjonali,inkluż il-kofinanzjament privat (aral-paragrafi 17 sa 20), ma fihx xi konklużjonijiet speċifiċi jew informazzjoni speċifika dwar il-prestazzjoni tal-EFSD f’termini ta’ mobilizzazzjoni ta’ fondi mis-settur privat inpartikolari.

22. Ir-rapport ta’ valutazzjoni esterna jipprevedi fehim aktar approfondit fir-rigward tal-prestazzjoni tal-EFSD fil-mobilizzazzjoni tal-fondi mis-settur privat. Ir-rapport ta’ valutazzjoni esterna jagħmel referenza għal fondi “purament” privati għall-kuntrarju ta’ fondi minn istituzzjonijiet finanzjarji li, skont ir-rapport ta’ valutazzjoni esterna, jistgħu jiġu kklassifikati bħala privati bis-saħħa tal-programmi kbar ta’ ħruġ ta’ bonds ta’ dawn l-istituzzjonijiet fuq is-swieq kapitali. B’mod partikolari, huwa josserva li l-proporzjon ta’ fondi “purament” privati marbuta mal-għotjiet ta’ taħlit kellu t-tendenza li jkun relattivament baxx. Pereżempju, fl-Afrika Sub-Saħarjana, huwa kien jirrappreżenta madwar 5-10 % tal-fondi totali l-oħra ( 35 ) . Ir-rapport josserva wkoll li l-garanziji jkunu jistgħu potenzjalment jimmobilizzaw ħafna aktar fondi “purament” privati, għalkemm dan jibqa’ biss ipoteżi ( 36 ) . F’dan ir-rigward, huwa jirrakkomanda li s-settur privat jinqasam ulterjorment f’sottosegmenti, u li jiġu żviluppati pakketti għat-tnaqqis tar-riskju maħsubin apposta għal gruppi ta’ investituri speċifiċi ( 37 ) . Fir-rapport ta’ implimentazzjoni, il-Kummissjoni taċċetta dawn ir-rakkomandazzjonijiet ( 38 )

Il-konklużjonijiet tar-rapport ta’ implimentazzjoni dwar l-addizzjonalità mhux finanzjarja u l-prestazzjoni tal-EFSD fit-twassil ta’ prodotti innovattivi huma essenzjalment ibbażati fuq previżjonijiet

23. ex ante li tinsab f’għadd ta’ skedi informattivi tal-proġetti. Fuq il-bażi ta’ dan l-istħarriġ, ir-rapport ta’ valutazzjoni esterna josserva li, għalkemm il-biċċa l-kbira tal-iskedi informattivi tal-proġetti jindikaw li hemm impatt pożittiv fuq ħafna kriterji tal-addizzjonalità, element li jidher favorevoli ħafna, jidher li hemm xi konfużjoni bejn l-addizzjonalità tal-proġetti nfushom u l-addizzjonalità tal-kontribuzzjoni li tingħatalhom mill-UE B’referenza għar-rapport ta’ valutazzjoni esterna, ir-rapport ta’ implimentazzjoni jikkonkludi li jidher li l-addizzjonalità fil-livell tal-proġetti hija b’saħħitha u ssostanzjata sew, iżda li ftit li xejn hija kwantifikata ( 39 ) . Madankollu, informazzjoni aktar dettaljata fir-rapport ta’ valutazzjoni esterna tindika li din il-konklużjoni fil-fatt tirriżulta minn stħarriġ ta’ informazzjonili tinsab f’għadd ta’ skedi informattivi tal-proġetti. Fuq il-bażi ta’ dan l-istħarriġ, ir-rapport ta’ valutazzjoni esterna josserva li, għalkemm il-biċċa l-kbira tal-iskedi informattivi tal-proġetti jindikaw li hemm impatt pożittiv fuq ħafna kriterji tal-addizzjonalità, element li jidher favorevoli ħafna, jidher li hemm xi konfużjoni bejn l-addizzjonalità tal-proġetti nfushom u l-addizzjonalità tal-kontribuzzjoni li tingħatalhom mill-UE ( 40 )

24. Filwaqt li jkompli jsemmi r-rapport ta’ valutazzjoni esterna, ir-rapport ta’ implimentazzjoni josserva li, fil-livell tal-politika, hemm eżempji fejn l-EFSD appoġġa jew saħħaħ bidla fil-politika ( 41 ) . Iżda ma hemm l-ebda evidenza solida li tappoġġa din il-konklużjoni. Il-konklużjoni tidher li hija bbażata fuq formulazzjoni użata fir-rapport ta’ valutazzjoni esterna li fil-fatt ma tappoġġax dik il-konklużjoni. Ir-rapport ta’ valutazzjoni esterna jgħid li hemm xi eżempji fejn jenħtieġ li tinkiseb ukoll politika dwar l-addizzjonalità, jiġifieri fejn il-proġett se jwassal għal, jew isaħħaħ, jew jagħti espressjoni lil bidla fil-politika ( 42 ) . Iżda din mhix evidenza ta’ bidliet fil-politika li qegħdin iseħħu fir-realtà b’riżultat tal-EFSD.

25. Ir-rapport ta’ implimentazzjoni wkoll fih konklużjonijiet similarment mhux sostanzjati dwar il-potenzjal tal-EFSD u, b’mod partikolari, tal-garanziji tiegħu, li jittestja u jiżviluppa prodotti finanzjarji ġodda ( 43 ) . Lanqas ma jispjega jew juri kif dan se jseħħ fil-prattika.

26. Ir-rapport ta’ valutazzjoni esterna josserva li l-EFSD kapaċi jistimula ħafna forom ta’ innovazzjoni fuq il-livell tal-proġetti. Huwa jikkwota għadd ta’ eżempji ta’ dan ( 44 ) . Madankollu, ir-rapport josserva wkoll li dawn l-eżempji kollha kienu jkunu possibbli wkoll bl-użu ta’ faċilitajiet ta’ taħlit qabel ma kien jeżisti l-EFSD ( 45 )

Peress li l-EFSD għadu fi stadju ta’ implimentazzjoni bikri, mhuwiex possibbli tiġi vvalutata l-kontribut tiegħu għall-ilħuq tal-SDGs jew biex jiġu indirizzati l-kawżi ewlenin tal-migrazzjoni

27. Fost affarijiet oħra, l-EFSD għandu l-għan li jikkontribwixxi għall-Għanijiet ta’ Żvilupp Sostenibbli (SDGs) Ir-rapport ta’ implimentazzjoni jikkonkludi li l-approċċ tal-EFSD huwa rilevanti ħafna għall-“mudell il-ġdid għall-finanzjament tal-iżvilupp dinji abbażi tal-SDGs”,” u għall-ħtiġijiet ta’ investiment taż-żewġ reġjuni kkonċernati (l-Afrika Sub-Saħarjana u l-Viċinat tal-UE) ( 46 ) . Huwa jikkonkludi wkoll li l-fokus tal-politika u s-sensiela ta’ proġetti tal-EFSD huma allinjati tajjeb mal-prijoritajiet u l-miri tal-SDGs ( 47 ) . Madankollu, ma jipprovdi l-ebda informazzjoni fir-rigward ta’ xi kontribuzzjoni reali li għamel l-EFSD għall-ilħuq tal-SDGs. Barra minn hekk, ir-rapport ta’ implimentazzjoni ma jagħmel l-ebda referenza partikolari għall-qerda tal-faqar.

28. L-EFSD huwa intenzjonat li jikkontribwixxi wkoll biex jiġu indirizzati l-kawżi soċjoekonomiċi speċifiċi tal-migrazzjoni, irawwem ir-riintegrazzjoni sostenibbli tal-migranti, u biex isaħħaħ il-komunitajiet ta’ tranżitu u dawk ospitanti. Ir-rapport ta’ implimentazzjoni sempliċement jikkwota l-ewwel ftehim ta’ garanzija ffirmat bħala eżempju tajjeb ta’ kif qegħdin jiġu indirizzati l-kawżi ewlenin tal-migrazzjoni (f’dak il-każ, bl-indirizzar tar-riskji għolja involuti f’selfiet lil imprendituri f’komunitajiet mhux moqdijin tajjeb f’pajjiżi ġirien tal-UE u tal-Afrika Sub-Saħarjana). Huwa ma jipprovdi l-ebda analiżi oħra u lanqas jislet xi konklużjonijiet oħra.

29. L-EFSD huwa intenzjonat li jikkontribwixxi wkoll għall-implimentazzjoni tal-Ftehim ta’ Pariġi billi jidderieġi l-investimenti għas-setturi li jippromwovu l-mitigazzjoni tat-tibdil fil-klima u l-adattament għalih. Ir-rapport ta’ implimentazzjoni ma jipprovdi l-ebda informazzjoni speċifika dwar dan. B’mod partikolari, ma jipprovdi l-ebda informazzjoni dwar il-progress lejn l-ilħuq tal-mira stabbilita għall-proporzjon minimu ta’ finanzjament taħt il-Garanzija tal-EFSD li qiegħed jintuża biex jiġu ffinanzjati proġetti ddedikati għall-azzjoni klimatika, l-enerġija rinnovabbli u l-effiċjenza fir-riżorsi (ara l-paragrafu 16).

30. Ir-rapport ta’ valutazzjoni esterna josserva li l-proġetti appoġġati mill-EFSD mhumiex avvanzati biżżejjed biex tkun tista’ titkejjel l-effettività tal-EFSD, bili l-proġetti ta’ taħlit għadhom fl-istadju tal-implimentazzjoni bikri u l-biċċa l-kbira tal-programmi ta’ garanzija għadhom ma ġewx iffirmati ( 48 )

32. L-EFSD għadu fi stadju ta’ implimentazzjoni bikri wisq biex il-Kummissjoni tkun tista’ tivvalutata l-kontribut tiegħu għall-ilħuq tal-SDGs jew biex jindirizza l-kawżi ewlenin tal-migrazzjoni.

Ir-rapport ta’ implimentazzjoni ma jispjegax id-diskrepanzi li hemm bejn id-dati ta’ skadenza tar-Regolament dwar l-EFSD u r-ritmu reali tal-implimentazzjoni

33. Ir-rapport ta’ implimentazzjoni jikkonkludi li minkejja xi diffikultajiet, b’mod kumplessiv l-EIP u l-EFSD jinsabu fi stadju tajjeb, kumplessivament ( 53 ) , u li “l-ħolqien ta’ programm ta’ dan id-daqs u daqstant innovattiv f’tali perjodu ta’ żmien jista’ jitqies bħala mgħaġġel […] meta mqabbel ma’ mekkaniżmi simili oħrajn” ( 54 )

34. Madankollu, ir-ritmu attwali tal-implimentazzjoni tal-EFSD, f’termini tal-konklużjoni ta’ ftehimiet ta’ garanzija mal-istituzzjonijiet finanzjarji, jidher bil-mod wisq biex il-Kummissjoni tkun tista’ tlaħħaq tiffirma l-ftehimiet ta’ garanzija kollha previsti qabel il-31 ta’ Diċembru 2020, li hija d-data ta’ skadenza stabbilita fir-Regolament dwar l-EFSD (ara l-paragrafu 31) ( 55 ) . Hemm ukoll diskrepanza bejn ir-rekwiżit stabbilit fir-Regolament dwar l-EFSD għat-tfassil ta’ evalwazzjoni sal-31 ta’ Diċembru 2019 u l-fatt li tali evalwazzjoni ma setgħetx titwettaq minħabba l-istadju ta’ implimentazzjoni bikri tal-EFSD (ara l-paragrafi 7 sa 10).

35. Ir-rapport ta’ valutazzjoni esterna jsemmi xi problemi ta’ tmexxija operattiva li tqajmu matul l-intervisti li saru mal-persunal mid-Delegazzjonijiet tal-UE u l-istituzzjonijiet finanzjarji ( 56 ) , li bosta minnhom ikkawżaw dewmien fl-implimentazzjoni: — Ir-rekwiżiti “orizzontali” tal-Kummissjoni (57) kkawżaw dewmien sa 12-il xahar fl-ikkuntrattar ta’ programmi ta’ investiment proposti biex jiġu koperti mill-Garanzija tal-EFSD. — Iċ-ċikli tal-proġetti fi ħdan l-istituzzjonijiet finanzjarji sħab u l-Kummissjoni mhumiex dejjem sinkronizzati, allura l-proġetti jista’ jkollhom bżonn jistennew li jintlaħaq stadju importanti fl-istituzzjoni sħab qabel ikomplu, u dan jikkawża dewmien. — Ħamsa mis-seba’ istituzzjonijiet finanzjarji li ġew intervistati qajmu kwistjonijiet ta’ kapaċità – huma qalu li l-Kummissjoni kellha wisq ftit persunal speċjalizzat fil-qasam tal-bankarju u f’dak tal-kuntratti. B’riżultat ta’ dan, ċerti proċessi ħadu wisq fit-tul, speċjalment għall-programmi ta’ garanzija l-ġodda.

Xi problemi relatati mal-funzjonament u l-ġestjoni tal-EFSD mhumiex riflessi suffiċjentement fir-rapport ta’ implimentazzjoni

Kriterji

36. L-Artikolu 17(1) tar-Regolament dwar l-EFSD jipprovdi li r-rapport ta’ evalwazzjoni tal-Kummissjoni jrid ikun fih evalwazzjoni indipendenti esterna tal-applikazzjoni tar-Regolament dwar l-EFSD. Ir-rapport ta’ implimentazzjoni jiddeskrivi lilu nnifsu bħala bbażat fuq valutazzjoni esterna indipendenti, li kienet ġiet ikkummissjonata biex tagħti stampa indipendenti dwar l-istadju tal-bidu tal-implimentazzjoni tal-EFSD ( 58 )

37. Ir-rapport ta’ implimentazzjoni jislet ħafna mill-konklużjonijiet tiegħu mir-rapport ta’ valutazzjoni esterna. Madankollu, aħna nqisu li l-kwistjonijiet li ġejjin li tqajmu mir-rapport ta’ valutazzjoni esterna, li huma sinifikanti f’termini tal-valutazzjoni tal-funzjonament inizjali u l-ġestjoni tal-EFSD, mhumiex riflessi suffiċjentement fir-rapport ta’ implimentazzjoni.

L-orjentazzjoni strateġika informali jdgħajjef it-trasparenza

38. L-istruttura ta’ governanza tal-EFSD tinkludi Bord Strateġiku. Il-Bord inħoloq biex “jappoġġja lill-Kummissjoni fl-istabbiliment ta’ gwida strateġika u ta’ miri ta’ investiment ġenerali, kif ukoll fl-iżgurar ta’ kopertura ġeografika u tematika xierqa u diversifikata għat-twieqi ta’ investiment”, u biex “jappoġġja wkoll il-koordinazzjoni, il-komplementarjetà u l-koerenza bejn il-pjattaformi reġjonali, bejn it-tliet pilastri tal-PIE (EIP), bejn il-PIE u l-isforzi l-oħra tal-Unjoni dwar il-migrazzjoni u dwar l-implimentazzjoni tal-Aġenda 2030” ( 59 )

39. Skont l-Artikolu 5 tar-Regolament dwar l-EFSD, il-Bord Strateġiku għandu jkun magħmul minn rappreżentanti tal-Kummissjoni u tar-Rappreżentant Għoli, tal-Istati Membri kollha u tal-BEI, u jkun kopresedut mill-Kummissjoni u mir-Rappreżentant Għoli ( 60 ) . Il-Bord Strateġiku jrid jiltaqa’ mill-inqas darbtejn fis-sena u, meta jkun possibbli, jadotta opinjonijiet b’kunsens. Fejn ma jkunx jista’ jintlaħaq kunsens, japplikaw id-drittijiet tal-vot. Id-drittijiet tal-vot huma stabbiliti fir-regoli ta’ proċedura tal-Bord Strateġiku. Il-minuti u l-aġendi tal-laqgħat tal-Bord Strateġiku jridu jsiru pubbliċi ( 61 ) . Ir-Regolament dwar l-EFSD jiddikjara li “matul il-perjodu ta’ implimentazzjoni tal-EFSD, il-Bord Strateġiku għandu, mill-aktar fis possibbli, jadotta u jippubblika linji gwida li jistabbilixxu kif għandha tiġi żgurata l-konformità tal-operazzjonijiet tal-EFSD mal-objettivi u l-kriterji ta’ eliġibilità stabbiliti fl-Artikolu 9 [tar-Regolament dwar l-EFSD]“ ( 62 ) . Dawn huma msejħa hawn taħt bħala l-”linji gwida ta’ eliġibbiltà”.

40. Għalkemm ir-rapport ta’ valutazzjoni esterna jikkonkludi li l-istruttura tal-governanza tal-EFSD tiffaċilita l-ġestjoni u s-sħubija trasparenti u tikkonforma mar-Regolament tal-EFSD ( 63 ) , huwa josserva li, abbażi tas-settijiet ta’ minuti disponibbli, kull sena kienet inżammet biss laqgħa waħda ( 64 )

41. Matul ix-xogħol tagħna aħna osservajna li l-adozzjoni tal-linji gwida ta’ eliġibbiltà ma ssemmiet fl-ebda waħda mill-minuti tal-laqgħat tal-Bord Strateġiku ( 65 ) . Meta staqsejna lill-persunal tal-Kummissjoni dwar dawn il-linji gwida, huma rreferewna għad-dokumenti ta’ referenza li ġejjin: — il-gwida għall-Pjan ta’ Investiment Estern, — l-orjentazzjonijiet strateġiċi kif ippreżentati u diskussi fl-ewwel laqgħa tal-Bord Strateġiku, — il-preżentazzjoni u l-adozzjoni ta’ setturi fuq it-Twieqi ta’ Investiment fl-ewwel laqgħa tal-Bord Strateġiku, — il-Linji Gwida dwar il-Garanzija tar-Riskji tal-EFSD ippreżentati wkoll lill-ewwel Bord Operattiv b’opinjoni bil-miktub mill-BEI skont l-Artikolu 9(4) tar-Regolament dwar l-EFSD, — id-Deċiżjoni dwar it-twieqi ta’ investiment, — il-minuti tal-Bord Operattiv. Filwaqt li wħud minn dawn id-dokumenti tassew jipprovdu xi elementi ta’ gwida biex jiġi żgurat li l-operazzjonijiet tal-EFSD jikkonformaw mal-objettivi u l-kriterji ta’ eliġibbiltà stabbilti fl-Artikolu 9 tar-Regolament dwar l-EFSD, mhuwiex ċar, abbażi tal-minuti tal-laqgħat tal-Bord Strateġiku, jekk uħud minnhom kinux ġew formalment adottati. Barra minn hekk, bosta minnhom ma kinux ġew ippubblikati.

Il-portafoll attwali tal-programmi ma jirriflettix l-intenzjoni li tiġi żgurata koperatura tematika diversifikata

42. Il-Bord Strateġiku tal-EFSD “(…) għandu wkoll jappoġġja lill-Kummissjoni fl-iffissar tal-miri ta’ investiment globali fir-rigward tal-użu tal-Garanzija tal-EFSD u jimmonitorja kopertura ġeografika u tematika adegwata u diversifikata għat-twieqi ta’ investiment, filwaqt li jagħti attenzjoni speċjali lill-pajjiżi li jiġu identifikati li qed jesperjenzaw fraġilità jew kunflitt, l-LDCs u l-pajjiżi fqar b’dejn għoli” ( 66 )

43. Ir-rapport ta’ valutazzjoni esterna jindika li l-portafoll tal-programmi appoġġati mill-EFSD kien konċentrat fuq għadd limitat ta’ setturi u SDGs. Fl-eżempju partikolari tal-Pjattaforma ta’ Investiment għall-Afrika, kważi 80 % tal-allokazzjonijiet ta’ għotjiet ta’ taħlit fl-Afrika Sub-Saħarjana marru għal proġetti ta’ infrastruttura, filwaqt li ammonti żgħar biss marru għand setturi oħra bħall-iżvilupp tas-settur privat, it-teknoloġiji tal-informazzjoni u tal-komunikazzjoni, l-agrikoltura, il-foresterija, u l-iżvilupp urban ( 67 ) . Ir-rapport ta’ valutazzjoni esterna jirrakkomanda li jenħtieġ li l-portafoll tal-EFSD jiġi mmaniġġjat biex tingħata prominenza akbar lil setturi oħra tal-SDGs bħad-diġitalizzazzjoni, il-bliet sostenibbli u l-agrikoltura ( 68 )

44. ( 70 ). Ir-rapport ta’ implimentazzjoni jaċċetta din ir-Rakkomandazzjoni, iżda jqis li, bil-ħolqien ta’ twieqi speċifiċi għall-agrikoltura, id-diġitalizzazzjoni u l-bliet sostenibbli fi ħdan il-garanzija tal-EFSD, il-Kummissjoni għamlet pass importanti biex tinkoraġġixxi l-investiment f’dawn l-oqsma. Huwa jagħmel ukoll referenza għall-prinċipju tal-“politika l-ewwel” li jrid jiġi segwit taħt l-EFSD+ propost ( 69 )

L-għodod tal-valutazzjoni tar-riskju għall-ipprezzar tal-garanziji jeħtieġ li jiġu żviluppati aktar

45. L-istrumenti li jistgħu jiġu appoġġati mill-Garanzija tal-EFSD, kif elenkati fl-Artikolu 10(1) tar-Regolament dwar l-EFSD, għandhom diversi livelli ta’ riskju inerenti. B’mod partikolari, is-self fil-valuta lokali u l-parteċipazzjoni f’ekwità għandhom riskju inerenti għoli ħafna.

46. Fir-Rapport Annwali tagħna għas-sena finanzjarja 2017, aħna indikajna li, għall-kuntrarju tal-FEIS, fejn il-BEI huwa effettivament l-uniku intermedjarju, l-EFSD jippermetti lil organizzazzjonijiet internazzjonali u korpi oħra fis-settur privat jittrażmettu l-benefiċċji tal-Garanzija tal-UE u eventwalment jagħmlu talba għaliha. Għaldaqstant, għalissa l-EFSD huwa l-eżempju l-aktar estensiv, f’termini tal-firxa ta’ sħab, tad-delegazzjoni ta’ setgħat f’dak li jirrigwarda t-teħid ta’ impenji f’isem il-baġit tal-UE ( 71 )

47. data li tissuġġerixxi riskju għoli u għalhekk prezz ta’ garanzija għoli li għandu jitħallas mill-istituzzjonijiet finanzjarji lill-Kummissjoni. Huwa jirrakkomanda li tiġi rieżaminata l-għażla tad-database użata għall-valutazzjoni tar-riskju Ir-rapport ta’ valutazzjoni esterna josserva li l-valutazzjonijiet tar-riskju bikrija tal-programmi ta’ investiment proposti użawli tissuġġerixxi riskju għoli u għalhekk prezz ta’ garanzija għoli li għandu jitħallas mill-istituzzjonijiet finanzjarji lill-Kummissjoni. Huwa jirrakkomanda li tiġi rieżaminata l-għażla tad-database użata għall-valutazzjoni tar-riskju ( 72 )

48. data tal-Bażi tad- Data tar-Riskji fis-Swieq Emerġenti (GEMs) Ir-rapport ta’ valutazzjoni esterna josserva li, fir-rigward tal-għażla tad-database għall-valutazzjoni tar-riskju, il-Kummissjoni, f’kooperazzjoni ma’ esperti, tinsab fil-proċess li tiżviluppa software apposta li jkun jgħin l-immudellar tar-riskji taħt il-garanzija tal-EFSD +, fejn tirrikonoxxi l-isfidi speċifiċi fil-pajjiżi fil-fażi tal-iżvilupp u f’fażi ta’ tranżizzjoni u tissokta tibni fuq id-tal-Bażi tad-tar-Riskji fis-Swieq Emerġenti (GEMs) ( 73 )

49. Peress li diġà ġew iffirmati bosta ftehimiet ta’ garanzija mal-istituzzjonijiet finanzjarji, (ara l-paragrafu 31), aħna nqisu li l-kisba ta’ għodod, metodi u għarfien espert robusti għall-valutazzjoni tar-riskju, hija kwistjoni kritika.

KUNSIDERAZZJONIJIET ADDIZZJONALI DWAR IL-QAFAS TA’ EVALWAZZJONI U MONITORAĠĠ TAL-EFSD

Kriterji

50. Skont il-prinċipji tar-Regolamentazzjoni aħjar ( 74 ) , il-Kummissjoni hija impenjata li tivvaluta b’mod rigoruż l-impatt tal-leġiżlazzjoni li qed tiġi fformulata, inklużi emendi sostanzjali introdotti matul il-proċess leġiżlattiv, sabiex id-deċiżjonijiet politiċi jkunu infurmati tajjeb u bbażati fuq l-evidenza ( 75 ) . Għal dan il-fini, il-Kummissjoni impenjat lilha nfisha wkoll li twettaq valutazzjonijiet tal-impatt tal-inizjattivi leġiżlattivi u mhux leġiż lattivi, l-atti delegati u l-miżuri ta’ implimentazzjoni tagħha, li huma mistennija li jkollhom impatti ekonomiċi, ambjentali jew soċjali sinifikanti. B’mod partikolari, l-inizjattivi inklużi fil-Programm ta’ Ħidma tal-Kummissjoni jew fid-dikjarazzjoni konġunta jridu jkunu akkumpanjati minn valutazzjoni tal-impatt ( 76 ) . Xi eċċezzjonijiet għal din ir-regola huma stabbiliti fil-linji gwida għal Regolamentazzjoni aħjar, inklużi l-każijiet fejn hemm imperattiv politiku biex jittieħed pass ta’ malajr jew emerġenza li teħtieġ rispons rapidu ( 77 )

51. L-evalwazzjonijiet iridu jivvalutaw l-impatti ekonomiċi, soċjali u ambjentali sinifikanti kollha tal-interventi tal-UE (b’enfażi partikolari fuq dawk identifikati f’valutazzjonijiet preċedenti tal-impatt) ( 78 )

52. Fir-Rapport Analitiku Nru 2/2020 tagħna, aħna kkunsidrajna li jenħtieġ li l-Kummissjoni tnaqqas l-għadd ta’ eċċezzjonijiet għar-regoli ġenerali dwar il-ħtieġa għall-konsultazzjoni pubblika, il-valutazzjoni tal-impatt u l-evalwazzjoni ( 79 )

53. Fir-Rapport Speċjali Nru 21/2015 tagħna, aħna sħaqna li, sabiex tiġi stabbilita l-kredibbiltà tal-għajnuna għall-iżvilupp, b’mod partikolari fir-rigward tal-istrumenti użati, il-metodi għat-twassil tal-għajnuna u l-fondi kkonċernati, huwa essenzjali li r-riżultati miksuba b’dan l-appoġġ jistgħu jintwerew ( 80 )

Il-proposta għall-istabbiliment tal-EFSD ma kinitx akkumpanjata minn valutazzjoni tal-impatt

54. Għalkemm il-Pjan ta’ Investiment Estern, inkluż l-EFSD, deher fid-Dikjarazzjoni Konġunta dwar il-prijoritajiet leġiżlattivi tal-UE għall-2017 ( 81 ) , il-proposta tal-Kummissjoni għal Regolament dwar l-EFSD ma kinitx akkumpanjata minn valutazzjoni tal-impatt sħiħa ( 82 ) . Skont il-persunal tal-Kummissjoni, din kienet eċċezzjoni ġġustifikata mill-ħtieġa politika qawwija li jitħaffef il-pass rigward l-EFSD b’rispons għall-kriżi tal-migrazzjoni.

55. Skont il-linji gwida tal-Kummissjoni għal Regolamentazzjoni aħjar, l-evalwazzjonijiet iridu jivvalutaw l-impatti ekonomiċi, soċjali u ambjentali sinifikanti kollha tal-interventi tal-UE, b’enfażi partikolari fuq dawk identifikati f’valutazzjonijiet preċedenti tal-impatt. Aħna nqisu li n-nuqqas ta’ valutazzjoni tal-impatt għar-Regolament dwar l-EFSD jirrinforza l-ħtieġa li ssir valutazzjoni sħiħa tal-EFSD ( 83 )

L-użu u l-funzjonament tal-Fond ta’ Garanzija tal-EFSD għadhom ma ġewx evalwati

56. L-Artikolu 17(2) tar-Regolament dwar l-EFSD jirrikjedi illi l-Kummissjoni tevalwa l-użu u l-funzjonament tal-Fond ta’ Garanzija tal-EFSD sal-31 ta’ Diċembru 2019 u kull tliet snin wara. Sal-lum, ma saret l-ebda evalwazzjoni ta’ dan it-tip.

57. Meta staqsejna dwar din l-evalwazzjoni, il-persunal tal-Kummissjoni irreferiena għar-rapport ta’ implimentazzjoni, ir-rapport ta’ valutazzjoni esterna, ir-Rapport tal-Kummissjoni dwar il-ġestjoni tal-Fond ta’ Garanzija tal-Fond Ewropew għall-Iżvilupp Sostenibbli ( 84 ) u l-Komunikazzjoni tal-Kummissjoni dwar l-identità tal-maniġer tal-assi għall-fond ta’ proviżjonament komuni f’konformità mal-Artikolu 212 tar-Regolament Finanzjarju 2018/1046 ( 85 ) . Madankollu, l-ebda wieħed minn dawn id-dokumenti ma jipprovdi evalwazzjoni tal-użu u tal-funzjonament tal-Fond ta’ Garanzija tal-EFSD. — Ir-rapport ta’ implimentazzjoni ma jagħmilx referenza għall-Artikolu 17(2) tar-Regolament dwar l-EFSD, u ma jipprovdi l-ebda informazzjoni dwar l-użu jew il-funzjonament tal-Fond ta’ Garanzija tal-EFSD. — Għalkemm ir-rapport ta’ valutazzjoni esterna jikkonkludi li l-Fond ta’ Garanzija tal-EFSD jikkonforma mar-rekwiżiti tar-Regolament dwar l-EFSD, huwa ma jkomplix jevalwa l-użu jew il-funzjonament tiegħu. — Ir-Rapport mill-Kummissjoni dwar il-ġestjoni tal-Fond ta’ Garanzija tal-Fond Ewropew għall-Iżvilupp Sostenibbli ġie ppubblikat fil-31 ta’ Lulju 2020. Huwa rapport ta’ ġestjoni bil-għan li jissodisfa r-rekwiżiti tal-Artikolu 16(3) tar-Regolament dwar l-EFSD. — Il-Komunikazzjoni tal-Kummissjoni dwar l-identità tal-maniġer tal-assi għall-fond ta’ proviżjonament komuni f’konformità mal-Artikolu 212 tar-Regolament Finanzjarju 2018/1046 ma tipprovdi l-ebda evalwazzjoni dwar l-użu jew il-funzjonament tal-Fond ta’ Garanzija tal-EFSD.

58. Fil-fehma tagħna, pereżempju, il-kwistjonijiet li ġejjin huma dawk li kien imisshom tqajmu fi kwalunkwe evalwazzjoni tal-Fond ta’ Garanzija tal-EFSD iżda d-dokumenti elenkati hawn fuq ma jindirizzawhomx. — l-adegwatezza tal-livell tal-finanzjament tal-UE allokat lill-Fond ta’ Garanzija biex ikopri b’mod effiċjenti l-operazzjonijiet iggarantiti mill-EFSD, — l-adegwatezza tar-rata fil-mira tal-Fond ta’ Garanzija (attwalment stabbilita f’rata ta’ 50 % tal-obbligi ta’ garanzija totali tal-UE), u — l-adegwatezza tal-mekkaniżmu ta’ proviżjonament tal-Fond ta’ Garanzija f’termini ta’ puntwalità u kosteffiċjenza.

Dgħufijiet fil-qafas tar-riżultati

59. Il-Qafas tar-Riżultati tal-UE fl-Iżvilupp u l-Kooperazzjoni Internazzjonali, li tnieda fl-2015 u ġie rivedut fl-2018, huwa għodda tal-Kummissjoni li jintuża biex jinġabru u jitkejlu r-riżultati miksuba meta mqabbla ma’ objettivi strateġiċi ( 86 ) . Fost affarijiet oħra, huwa jservi ta’ bażi għar-rappurtar tar-riżultati tal-indikaturi inklużi fil-pjanijiet strateġiċi u fil-pjanijiet ta’ ġestjoni tad-Direttorat Ġenerali tal-Kummissjoni għall-Kooperazzjoni Internazzjonali u l-Iżvilupp ( 87 )

60. data li tkun tista’ tiġi kkonsolidata u aggregata, b’kunsiderazzjoni ta’ dan li ġej Ir-rapport ta’ implimentazzjoni jikkonkludi li, filwaqt li t-tfassil tal-qafas ta’ monitoraġġ tal-EFSD huwa allinjat mal-Qafas tar-Riżultati tal-UE fir-rigward tal-kooperazzjoni għall-iżvilupp, jenħtieġ li jsir titjib tal-kapaċità tiegħu li jipproduċili tkun tista’ tiġi kkonsolidata u aggregata, b’kunsiderazzjoni ta’ dan li ġej ( 88 ) — Il-metodoloġija li tintuża biex jiġu kkalkulati wħud mill-indikaturi li ġew proposti għad trid tiġi miftiehma. — L-indikaturi ewlenin tas-settur ma jistgħux jitqabblu faċilment, u l-valur miżjud tagħhom huwa limitat. — It-tensjonijiet bejn il-ħtiġijiet ta’ rappurtar tal-Kummissjoni u s-sistemi proprji u l-approċċ għall-monitoraġġ tal-istituzzjonijiet finanzjarji jżidu l-ispejjeż u jinkoraġġixxu fokus idjaq fuq bażi komuni (indikaturi simili jew komparabbli).

61. Barra minn hekk, ir-rapport ta’ valutazzjoni esterna jindika li l-EFSD jista’ ma jkunx kapaċi jimmonitorja l-prestazzjoni meta mqabbla ma’ indikaturi tal-ġeneru u indikaturi trażversali oħra minħabba limitazzjonijiet fil-qafas ta’ monitoraġġ ( 89 )

62. data u rapporti pprovduti mill-istituzzjonijiet finanzjarji u s-sħab tagħhom fis-settur privat. Fir-Rapport Speċjali Nru 21/2015 tagħna, aħna osservajna li n-nuqqas ta’ armonizzazzjoni bejn l-istrumenti ta’ twassil tal-għajnuna, l-oqfsa tar-riżultati u l-istrutturi ta’ obbligu ta’ rendikont tas-sħab għall-iżvilupp jista’ jiġġenera ineffiċjenzi u lakuni fl-obbligu ta’ rendikont ( 90 ) . Aħna nqisu li dan ir-riskju huwa ogħla għall-EFSD, fejn il-kapaċità tal-Kummissjoni biex tqis l-użu tal-fondi mill-UE se tiddependi fil-biċċa l-kbira tagħha fuqu rapporti pprovduti mill-istituzzjonijiet finanzjarji u s-sħab tagħhom fis-settur privat.

KONKLUŻJONIJIET

63. Ir-rapport ta’ implimentazzjoni ma jissodisfax xi rekwiżiti bażiċi tal-Artikolu 17(1) tar-Regolament dwar l-EFSD. Dan mhuwiex ir-riżultat ta’ evalwazzjoni, iżda pjuttost ta’ valutazzjoni limitata tal-funzjonament inizjali tal-EFSD, il-ġestjoni tiegħu u l-kontribut effettiv tiegħu għall-iskop u l-objettivi tar-Regolament dwar l-EFSD. Għad irid jitwettaq rieżaminar tal-proċessi tan-negozju tal-EFSD. Ir-rapport ta’ implimentazzjoni tal-Kummissjoni ġie ppreżentat tmien xhur wara t-tmiem tal-perjodu kopert mill-valutazzjoni esterna u ħames xhur wara d-data ta’ skadenza stabbilita fir-Regolament dwar l-EFSD għall-evalwazzjoni tal-Kummissjoni.

64. Iċ-ċifra medja ta’ ingranaġġ finanzjarju li tidher fir-rapport ta’ implimentazzjoni bħala indikatur tal-kapaċità tal-EFSD li jimmobilizza investimenti addizzjonali mhix affidabbli suffiċjentement, u tista’ tiġi stmata b’mod eċċessiv. Ir-rapport ta’ implimentazzjoni ma jipprovdi l-ebda informazzjoni speċifika dwar il-prestazzjoni tal-EFSD meta jattira finanzjament mis-settur privat jew irendi prodotti innovattivi, u l-konklużjonijiet tiegħu dwar l-addizzjonalità mhux finanzjarja huma bbażati fuq previżjonijiet.

65. L-EFSD għadu fi stadju ta’ implimentazzjoni bikri wisq biex tkun tista’ ssir valutazjoni preċiża ta’ kwalunkwe kontribut li huwa jista’ jagħti għall-ilħuq tal-SDGs. Ir-rapport ta’ implimentazzjoni ma jipprovdi l-ebda informazzjoni dwar kif l-EFSD qiegħed jidderieġi investimenti lejn setturi li javvanzaw il-mitigazzjoni tat-tibdil fil-klima u l-adattament għalih. Lanqas ma jipprovdi informazzjoni dwar il-progress li sar lejn l-ilħuq tal-mira stabbilita għall-proporzjon minimu ta’ finanzjament mill-Garanzija tal-EFSD iddedikat għall-azzjoni klimatika, l-enerġija rinnovabbli u l-effiċjenza fir-riżorsi.

66. Għalkemm ir-rapport ta’ implimentazzjoni jivvaluta b’mod pożittiv il-ħeffa tal-implimentazzjoni tal-EFSD, ma jirrikonoxxix u ma jispjegax id-diskrepanzi li hemm bejn id-dispożizzjonijiet regolatorji u r-ritmu reali tal-implimentazzjoni.

67. Xi kwistjonijiet li tqajmu mill-kontenut tar-rapport ta’ valutazzjoni esterna, li huma sinifikanti f’termini tal-valutazzjoni tal-funzjonament inizjali u l-ġestjoni tal-EFSD, mhumiex riflessi suffiċjentement fir-rapport ta’ implimentazzjoni. B’mod partikolari dawn jikkonċernaw il-funzjonament tal-Bord Strateġiku fir-rigward tar-rekwiżiti tar-Regolament dwar l-EFSD, il-konsistenza bejn il-portafoll ta’ programmi attwali u l-intenzjoni li tiġi żgurata kopertura tematika diversifikata, kif ukoll il-ħtieġa li jinkisbu għodod, metodi u għarfien espert robusti tal-valutazzjoni tar-riskju għall-ipprezzar tal-garanziji.

68. Minbarra evalwazzjoni tal-funzjonament inizjali, il-ġestjoni u l-effettività tal-EFSD, jonqsu xi elementi ewlenin fil-qafas ta’ evalwazzjoni u ta’ monitoraġġ tal-EFSD. B’mod partikolari, ir-Regolament dwar l-EFSD ma kienx suġġett għal valutazzjoni tal-impatt, għad jonqos li ssir evalwazzjoni tal-Fond ta’ Garanzija tal-EFSD u, kif huwa rikonoxxut mir-rapport ta’ implimentazzjoni, il-qafas tar-riżultati tal-EFSD jeħtieġ jittejjeb.

Din l-Opinjoni ġiet adottata mill-Awla III, immexxija mis-Sinjura Bettina JAKOBSEN, Membru tal-Qorti tal-Awdituri, permezz ta’ proċedura eċċezzjonali, fit-3 ta’ Settembru 2020. Għall-Qorti Ewropea tal-Awdituri Klaus-Heiner LEHNE Il-President

(1) ĠU L 193, 30.7.2018, p. 1.

(2) ĠU L 249, 27.9.2017, p. 1 (imsejjaħ “ir-Regolament dwar l-EFSD”).

(3) COM(2020)224 final tat-2.6.2020 (imsejjaħ “ir-rapport ta’ implimentazzjoni”).

(4) COM(2020)407 final tat-28.5.2020.

(5) Il-Kummissjoni ippreżentatilna r-rapport tagħha fl-istess ġurnata.

(6) Ir-rapport ta’ valutazzjoni esterna bit-titolu li ġej: “Implementation report of the EFSD and the EFSD Guarantee Fund, final report, 14 January 2020” (minn hawn ’il quddiem imsejjaħ ir-“rapport ta’ valutazzjoni esterna”).

(7) Il-laqgħa straordinarja tal-Kunsill Ewropew (fis-17, it-18, id-19, l-20, u l-21 ta’ Lulju 2020) – Konklużjonijiet, EUCO 10/20, il-21 ta’ Lulju 2020, il-punt A.31.

(8) Id-Dokument ta’ Ħidma tal-Persunal tal-Kummissjoni “Better regulation guidelines”, (SWD(2017) 350, July 2017) - Regolamentazzjoni aħjar: linji gwida u sett ta’ għodod, ara “Guidelines on evaluation (including fitness checks)”, il-Kapitolu VI.

(9) Regolamentazzjoni aħjar: linji gwida u sett ta’ għodod, ara “Guidelines on evaluation (including fitness checks) and key requirements”, il-Kapitolu VI, Introduzzjoni.

(10) Ir-rapport ta’ valutazzjoni esterna, is-Sommarju Eżekuttiv.

(11) Ir-rapport ta’ valutazzjoni esterna, l-Introduzzjoni.

(12) Ir-rapport ta’ valutazzjoni esterna, ir-Rakkomandazzjoni 6.

(13) F’Ġunju 2018, il-Kummissjoni għamlet proposta għal Regolament li jistabbilixxi l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (NDICI) (COM(2018) 460 final). Skont it-termini ta’ din il-proposta, id-dispożizzjonijiet eżistenti dwar il-Fond Ewropew għall-Iżvilupp Sostenibbli, il-Mandat ta’ Self Estern u l-Fond ta’ Garanzija għall-azzjonijiet esterni jiġu mgħaqqda u sostitwiti mill-kapitolu “EFSD+ garanziji baġitarji u assistenza finanzjarja lil pajjiżi terzi”.

(14) Ir-rapport ta’ implimentazzjoni, it-Taqsima 2.

(15) Ir-rapport ta’ valutazzjoni esterna, l-Introduzzjoni.

(16) Ara n-Nota 5 f’qiegħ il-paġna.

(17) L-Artikolu 3(1) tar-Regolament dwar l-EFSD.

(18) L-Artikolu 2(5) tar-Regolament dwar l-EFSD.

(19) L-Artikolu 3(2) tar-Regolament dwar l-EFSD.

(20) L-Artikolu 3(3) tar-Regolament dwar l-EFSD.

(21) Il-Premessa 10 tar-Regolament dwar l-EFSD.

(22) L-Opinjoni Nru 2/2016: “Il-FEIS: proposta bikrija għall-estensjoni u l-espansjoni”, il-paragrafu 47 (ĠU C 465,13.12.2016, p. 1).

(23) L-OECD, “Methodologies to measure amounts mobilised from the private sector by official development finance interventions”, DCD/DAC/STAT(2015)8, l-24 ta’ Frar 2015.

(24) Attwalment din il-metodoloġija qiegħda tiġi rieżaminata mill-OECD.

(25) L-Artikolu 2(38) tar-Regolament Finanzjarju (ĠU L 193, 30.7.2018, p. 1).

(26) Ir-Rapport Speċjali Nru 19/2016: “L-implimentazzjoni tal-baġit tal-UE permezz ta’ strumenti finanzjarji — tagħlimiet li għandhom jinsiltu mill-perjodu tal-programm 2007-2013”, il-paragrafu 70 (ĠU C 250, 9.7.2016, p. 2).

(27) Ir-Rapport Speċjali Nru 16/2014: “L-effettività tal-kombinament ta’ għotjiet tal-faċilitajiet ta’ investiment reġjonali ma’ selfiet minn istituzzjonijiet finanzjarji għall-appoġġ ta’ politiki esterni tal-UE”, il-paragrafu 42 (ĠU C 381, 28.10.2014, p. 13).

(28) Ir-rapport ta’ implimentazzjoni, it-Taqsima 5.2.

(29) Ir-rapport ta’ implimentazzjoni, is-Sommarju Eżekuttiv.

(30) Ir-rapport ta’ valutazzjoni esterna, it-Taqsima 3.1.

(31) Ir-rapport ta’ implimentazzjoni, it-Taqsima 5.2.

(32) Ir-rapport ta’ valutazzjoni esterna, it-Taqsima 3.2.

(33) Ir-rapport ta’ valutazzjoni esterna, in-Nota 29 f’qiegħ il-paġna.

(34) Ir-rapport ta’ valutazzjoni esterna, it-Taqsima 3.1.

(35) Fil-paragrafu 39 tar-Rapport Speċjali Nru 16/2014 tagħna, aħna osservajna li l-finanzjament għal proġetti li rċevew appoġġ mill-faċilitajiet ta’ investiment reġjonali kien ġie pprovdut, prinċipalment, minn banek istituzzjonali għall-iżvilupp, filwaqt li s-self mis-settur privat kien baxx.

(36) Ir-rapport ta’ valutazzjoni esterna, it-Taqsima 3.1.

(37) Ir-rapport ta’ valutazzjoni esterna, Konklużjonijiet u rakkomandazzjonijiet.

(38) Ir-rapport ta’ implimentazzjoni, Konklużjonijiet u rakkomandazzjonijiet, Rilevanza.

(39) Ir-rapport ta’ implimentazzjoni, it-Taqsima 5.2.

(40) Ir-rapport ta’ valutazzjoni esterna, it-Taqsima 3.2.

(41) Ir-rapport ta’ implimentazzjoni, it-Taqsima 5.2.

(42) Ir-rapport ta’ valutazzjoni esterna, it-Taqsima 3.2.

(43) Ir-rapport ta’ implimentazzjoni, it-Taqsima 5.5.

(44) Ir-rapport ta’ valutazzjoni esterna, it-Taqsima 3.3.

(45) Ir-rapport ta’ valutazzjoni esterna, in-Nota 43 f’qiegħ il-paġna.

(46) Ir-rapport ta’ implimentazzjoni, is-Sommarju Eżekuttiv u t-Taqsima 5.1.

(47) Ir-rapport ta’ implimentazzjoni, is-Sommarju Eżekuttiv u t-Taqsima 5.2.

(48) Ir-rapport ta’ valutazzjoni esterna, in-Nota 28 f’qiegħ il-paġna.

(49) Ir-rapport ta’ valutazzjoni esterna, l-Anness 3: Background on the EFSD and the EIP.

(50) L-Artikolu 8(2) tar-Regolament dwar l-EFSD.

(51) Ir-rapport ta’ implimentazzjoni, is-Sommarju Eżekuttiv.

(52) L-Artikolu 8(3) tar-Regolament dwar l-EFSD.

(53) Ir-rapport ta’ implimentazzjoni, is-Sommarju Eżekuttiv.

(54) Ir-rapport ta’ implimentazzjoni, is-Sommarju Eżekuttiv.

(55) L-Artikolu 8(2) tar-Regolament dwar l-EFSD.

(56) Ir-rapport ta’ valutazzjoni esterna, it-Taqsima 4.2.

(57) Dawn ir-“rekwiżiti orizzontali” huma sensiela ta’ obbligi legali li l-istituzzjonijiet finanzjarji jridu jissodisfaw. Pereżempju, dawn jikkonċernaw id-drittijiet ta’ aċċess li l-Qorti tal-Awdituri, il-Kummissjoni u l-Uffiċċju Ewropew ta’ Kontra l-Frodi għandhom għal informazzjoni miżmuma minn benefiċjarji tal-baġit tal-UE, il-miżuri ta’ kontra l-ħasil tal-flus, il-ġuriżdizzjonijet li ma jikkooperawx, il-miżuri restrittivi tal-UE, il-konvenzjonijiet internazzjonali, il-mekkaniżmu għall-ilmenti, u l-obbligi ta’ rappurtar, pubblikazzjoni, monitoraġġ u evalwazzjoni. Ara r-rapport ta’ valutazzjoni esterna, in-Nota 57 f’qiegħ il-paġna.

(58) Ir-rapport ta’ implimentazzjoni, it-Taqsima 4.

(59) Il-Premessi 16 u 17 tar-Regolament dwar l-EFSD.

(60) L-Artikolu 5(4) tar-Regolament dwar l-EFSD.

(61) L-Artikolu 5(5) tar-Regolament dwar l-EFSD.

(62) L-Artikolu 5(7) tar-Regolament dwar l-EFSD.

(63) Ir-rapport ta’ valutazzjoni esterna, is-Sommarju Eżekuttiv.

(64) Ir-rapport ta’ valutazzjoni esterna, l-Anness 2.

(65) Aħna kkonsultajna l-minuti ppubblikati tal-erba’ laqgħat tal-Bord Strateġiku li nżammu bejn it-28 ta’ Settembru 2017 u t-22 ta’ Jannar 2020.

(66) L-Artikolu 5(2) tar-Regolament dwar l-EFSD.

(67) Ir-rapport ta’ valutazzjoni esterna, it-Taqsima 3.2.

(68) Ir-rapport ta’ valutazzjoni esterna, Sommarju Eżekuttiv, ir-Rakkomandazzjoni 3.

(69) Ir-rapport ta’ implimentazzjoni, Konklużjonijiet u rakkomandazzjonijiet.

(70) Ara n-Nota 13 f’qiegħ il-paġna għal aktar informazzjoni dwar l-EFSD+.

(71) Ir-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2017, flimkien mar-risposti tal-istituzzjonijiet, il-paragrafu 2.41 (ĠU C 357, 4.10.2018, p. 1).

(72) Ir-rapport ta’ valutazzjoni esterna, it-Taqsima 4.3.

(73) Ir-rapport ta’ implimentazzjoni, it-Taqsima 6.

(74) Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: “Regolamentazzjoni aħjar għal riżultati aħjar – Aġenda tal-UE” (COM(2015) 215 final tad-19.5.2015).

(75) L-istqarrija għall-istampa tal-Kummissjoni dwar l-Aġenda għal Regolamentazzjoni Aħjar: It-tisħiħ tat-trasparenza u l-iskrutinju għal leġiżlar aħjar tal-UE, id-19 ta’ Mejju 2015.

(76) Il-Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar it-Tfassil Aħjar tal-Liġijiet; it-13 ta’ April 2016 (ĠU L 123, 12.5.2016, p. 1).

(77) Regolamentazzjoni aħjar: linji gwida u sett ta' għodod, ara “Better regulation guidelines – Better regulation in the Commission”, il-Kapitolu I, il-Kaxxa 1.

(78) Regolamentazzjoni aħjar: linji gwida u sett ta' għodod, ara “Guidelines on evaluation (including fitness checks) and key requirements”, il-Kapitolu VI, il-Kaxxa “Key requirements”.

(79) Ir-Rapport Analitiku Nru 2/2020: “It-tfassil tal-liġijiet fl-Unjoni Ewropea wara kważi 20 sena ta’ Regolamentazzjoni Aħjar”, il-paragrafu 9.

(80) Ir-Rapport Speċjali Nru 21/2015: “Analiżi tar-riskji relatati ma’ approċċ orjentat lejn ir-riżultati, għal azzjoni tal-UE fl-iżvilupp u l-kooperazzjoni”, il-paragrafu 4 (ĠU C 428, 19.12.2015, p. 9).

(81) Dikjarazzjoni konġunta tal-Kummissjoni Ewropea, il-Kunsill u l-Parlament: “Dikjarazzjoni Konġunta dwar il-prijoritajiet leġiżlattivi tal-UE għall-2017, 13.12.2016.

(82) Proposta għal Regolament tal-Parlament Ewropew u tal-Kunsill dwar il-Fond Ewropew għall-Iżvilupp Sostenibbli (EFSD) u t-twaqqif tal-Garanzija tal-EFSD u tal-Fond ta’ Garanzija tal-EFSD (COM(2016) 586 finali tal-14.9.2016).

(83) Regolamentazzjoni aħjar: linji gwida u sett ta' għodod, ara “Guidelines on evaluation (including fitness checks) and key requirements”, il-Kapitolu VI, il-Kaxxa “Key requirements”.

(84) Ir-Rapport mill-Kummissjoni lill-Parlament Ewropew, lill-Kunsill u lill-Qorti tal-Awdituri dwar il-ġestjoni tal-Fond ta’ Garanzija tal-Fond Ewropew għall-Iżvilupp Sostenibbli (COM(2020) 346 finali tal-31.7.2020.)

(85) Il-Komunikazzjoni tal-Kummissjoni lill-Parlament Ewropew u lill-Kunsill dwar l-identità tal-maniġer tal-assi għall-fond ta’ proviżjonament komuni f’konformità mal-Artikolu 212 tar-Regolament Finanzjarju 2018/1046 (COM/2020/130 finali tal-25.3.2020).

(86) Id-Dokument ta’ Ħidma tal-Persunal, “A Revised EU International Cooperation and Development Results Framework in line with the Sustainable Development Goals of the 2030 Agenda for Sustainable Development and the New European Consensus on Development” (SWD(2018) 444, 11.10.2018), it-Taqsima 2.

(87) Idem, Introduzzjoni.

(88) Ir-rapport ta’ implimentazzjoni, it-Taqsima 5.3.

(89) Ir-rapport ta’ valutazzjoni esterna, Sommarju Eżekuttiv.

(90) Ir-Rapport Speċjali Nru 21/2015, il-paragrafu 80.